## Statut Nacionalnog centra za vanjsko vrednovanje obra­zovanja

### NN 1/2006 (2.1.2006.), Statut Nacionalnog centra za vanjsko vrednovanje obra­zovanja

# NACIONALNI CENTAR ZA VANJSKO VREDNOVANJE OBRAZOVANJA

**7**

Na temelju članka 7. stavka 2. Zakona o
Nacionalnom centru za vanjsko vrednovanje obrazovanja (»Narodne novine« br. 151/2004) i članka 54. Zakona o ustanovama (»Narodne
novine« br. 76/93, 29/97 i 47/99) Upravno vijeće
Nacionalnog centra za vanjsko vrednovanje obrazovanja na sjednici održanoj 1.
prosinca 2005. godine donosi

## STATUT

### NACIONALNOG CENTRA ZA VANJSKO VREDNOVANJE OBRAZOVANJA

I. OPĆE ODREDBE

Članak 1.

Statutom Nacionalnog centra za vanjsko
vrednovanje obrazovanja (u daljnjem tekstu: Centar) pobliže se ureduje naziv,
sjedište, djelatnost, ustrojstvo Centra, ovlasti te druga pitanja od značenja
za obavljanje djelatnosti i poslovanje Centra, sukladno Zakonu.

Članak 2.

Centar je javna ustanova.

Članak 3.

Osnivač Centra je Republika Hrvatska.

Prava i dužnosti osnivača Centra obavlja Vlada
Republike Hrvatske.

Članak 4.

Centar ima svojstvo pravne osobe i upisuje se u
sudski registar.

II. NAZIV, SJEDIŠTE,
DJELATNOST

Članak 5.

Naziv Centra je Nacionalni centar za vanjsko
vrednovanje obrazovanja.

Članak 6.

Sjedište Centra je u Zagrebu.

Članak 7.

Centar ima pečat okruglog oblika promjera 30 mm
koji sadrži naziv Centra i služi za redovno poslovanje Centra.

Članak 8.

Centar ima pečat s grbom Republike Hrvatske
promjera 38 mm kojim se ovjeravaju javne isprave koje Centar izdaje temeljem
zakona.

Članak 9.

Centar ima štambilj pravokutnog oblika koji
sadrži naziv Centra te prostor za upisivanje evidencijskog broja i datum primitka
pismena.

Članak 10.

Broj pečata i štambilja te način njihove uporabe
uređuju se posebnom odlukom ravnatelja Centra.

Za čuvanje i pravilnu uporabu pečata i štambilja
odgovoran je ravnatelj Centra i osoba koju ravnatelj ovlasti.

Članak 11.

Centar obavlja poslove vanjskog vrednovanja u
odgojno-obrazovnom sustavu Republike Hrvatske i poslove provođenja ispita
temeljenih na nacionalnim standardima.

U obavljanju djelatnosti Centar:

– planira strategije i metodologiju provođenja
ispita i vanjskog vrednovanja u obrazovanju,

– provodi znanstvenoistraživački rad u području
edukacijskih mjerenja i vanjskog provjeravanja znanja, vještina i ostalih
kompetencija,

– izrađuje banke zadataka, konstruira testove i
ostale ispitne materijale,

– izrađuje i publicira ispitne kataloge i
utvrđuje standarde vrednovanja znanja, vještina i ostalih kompetencija,

– izrađuje i publicira radne materijale i
priručnike za pripremanje ispita,

– surađuje i usklađuje rad s medunarodnim
certifikacijskim centrima i organizacijama,

– organizira provođenje međunarodnih ispita i
međunarodnih komparativnih analiza u obrazovanju,

– provodi vanjsko vrednovanje u osnovnim i
srednjim školama te drugim ustanovama koje se bave profesionalnim obrazovanjem
i usavršavanjem,

– organizira i provodi sve vrste ispita,
uključujući i državnu maturu

– analizira, statistički obrađuje i objavljuje
rezultate ispita i vanjskog vrednovanja obrazovanja,

– na temelju evaluacijskih analiza daje
prijedloge Ministarstvu znanosti, obrazovanja i športa za trajno unaprjeđivanje
kvalitete obrazovanja,

– provodi savjetodavni rad sa školama – pomaže
školama u samovrednovanju i razvoju temeljenom na
rezultatima standardiziranih testiranja,

– organizira seminare za nastavnike u području
edukacijskih procjena, ocjenjivanja i vrednovanja napredovanja učenika,

– organizira seminare za vanjske suradnike
Centra u procesu pripreme i provodenja ispita
(predmetna povjerenstva, vanjski ocjenjivači, autori ispitnih zadataka, itd.),

– razvija i održava informacijski sustav te
tiska i objavljuje dokumente i publikacije iz područja vanjskog vrednovanja,

– pruža stručnu, tehničku i administrativnu
potporu stručnim radnim skupinama i vanjskim suradnicima

– izdaje potvrde i svjedodžbe o položenim
ispitima

• obavlja druge poslove u svezi s provođenjem
nacionalnih ispita i vanjskog vrednovanja u obrazovanju.

U obavljanju poslova iz svoje nadležnosti iz
stavka 2. podstavka 9. i 17. Centar ima javne ovlasti.

Članak 12.

U obavljanju poslova iz svoje djelatnosti Centar
surađuje sa znanstvenim, odgojno-obrazovnim i drugim srodnim ustanovama te
fizičkim i pravnim osobama.

Članak 13.

O rezultatima svoga rada Centar izvješćuje Vladu
Republike Hrvatske, Odbor za obrazovanje, znanost i kulturu Hrvatskoga sabora i
ministarstvo nadležno za poslove obrazovanja (u daljnjem tekstu: Ministarstvo)
najmanje jedanput godišnje.

Centar pravodobno izvješćuje javnost o
obavljanju svoje djelatnosti.

III. UNUTARNJE
USTROJSTVO CENTRA

Članak 14.

Ustrojbene jedinice Centra su službe i odjeli.

Članak 15.

Ustrojeni odjeli i službe osiguravaju učinkovito
i kvalitetno djelovanje Centra.

Služba općih poslova i odnosa s javnošću
osigurava pravnu, stručnu i administrativnu potporu Centru i predstavljanju
aktivnosti Centra u javnosti.

Istraživačko-razvojni odjel se bavi
istraživanjima u području edukacijskih mjerenja, razvojem i konstrukcijom
testova. Zapošljava stručnjake specijalizirane u području psihometrije
(psihologe, matematičare, statističare, itd.).

Informacijsko-računalni odjel bavi se vođenjem
baze podataka i evidencija, obradom podataka, razvojem programske podrške za
statističke i psihometrijske analize te sustavom
zaštite baza podataka.

Odjel za izdavaštvo obavlja poslove vezane uz
pripremu i tiskanje povjerljivih ispitnih materijala, objavljuje ispitne
kataloge i priručnike kojima se nastavnicima i učenicima pomaže pri pripremanju
ispita te objavljuje relevantne informacije o djelovanju Centra.

Odjel za organizaciju i provodenje
ispita osigurava distribuciju testova u ispitne centre u kojima se provode
ispiti. Rad ovog odjela uključuje i komunikaciju s ispitnim koordinatorima i
školskim ispitnim povjerenstvima, ustroj mreže ispitivača i ocjenjivača,
učitavanje ispitnih materijala optičkim čitačima i pripremu baza podataka za
statističke analize.

Odjel za svjedodžbe i kvalifikacije nakon
provjere rezultata ispita izdaje potvrdu o položenim ispitima, svjedodžbu ili
diplomu.

Odjel za promicanje kvalitete obrazovanja bavi
se analizom rezultata testiranja i ispitivanja i na temelju toga predlaže
konkretne postupke za otklanjanje nedostataka i unaprjeđivanje kvalitete rada
škola. Ima savjetodavnu ulogu i tijesno surađuje sa školama, potiče njihovo samovrednovanje i razvojne planove. Po potrebi surađuje sa
znanstvenim i odgojno-obrazovnim ustanovama.

Financijska služba obavlja poslove i zadatke
povezane s financijskim poslovanjem Centra.

Služba osiguranja tajnosti podataka vrši fizičku
zaštitu prostora Centra i održava sustav za potpunu zaštitu tajnosti svih
dokumenata i podataka nužnu za regularno odvijanje svih djelatnosti Centra.

Članak 16.

Upravno vijeće može osnivati i podružnice radi
obavljanja djelatnosti, odnosno dijela djelatnosti Centra na određenom području
Republike Hrvatske.

Podružnica nije pravna osoba te njenom djelatnošću
i poslovanjem prava i obveze stječe Centar.

Ustrojstvo i ostala pitanja koja se odnose na
rad podružnica uredit će se općim aktom Centra.

IV. ZAŠTITA TAJNOSTI
PODATAKA

Članak 17.

Podaci u svezi s provodenjem
ispita i vanjskog vrednovanja u obrazovanju, a koji se odnose na banke
zadataka, sadržaje nekorištenih testova i ostalih nekorištenih ispitnih
materijala te ključeve za ocjenjivanje, smatraju se službenom tajnom u skladu s
propisima o tajnosti podataka.

Podaci na temelju kojih se utvrđuje identitet
ispitanika smatraju se službenom tajnom u skladu s propisima o zaštiti osobnih
podataka.

Članak 18.

Na dokumentima koji sadrže tajne podatke
označava se na vid­ljivom mjestu vrsta i stupanj
tajnosti u skladu s odredbama zakona o zaštiti tajnosti podataka.

Oznake tajnosti dokumenata koji sadrže tajne
podatke imaju i svi njihovi prilozi.

Elektroničke baze podataka koje sadrže tajne
podatke označavaju se vrstom i stupnjem tajnosti te se osiguravaju od
neovlaštenog pristupa.

Prije priopćivanja i korištenja tajnih podataka
daje se prethodno upozorenje o tajnosti koje ima istu važnost kao i pisano
utvrđena vrsta tajne i stupanj tajnosti.

Službena zabilješka o tom priopćenju i
korištenju sastavlja se i u pisanom obliku te se prilaže spisu predmeta koji
sadrži tajne podatke.

Članak 19.

Ravnatelj Centra dužan je posebnim rješenjem
utvrditi vrstu, stupanj i trajanje tajnosti ispitnih materijala i ostalih
tajnih podataka, odrediti posebne zaštitne mjere, kao i osobe koje će biti
upoznate s tajnim podacima.

Ovlast iz ovoga članka izdaje se u pisanom
obliku.

Članak 20.

O nastanku, priopćivanju, dostavi i uporabi
podataka koji su službena tajna vodi se poseban očevidnik.

Članak 21.

Ako tajni podatak nestane ili bude neovlašteno
otkriven, ravnatelj je dužan odmah pokrenuti postupak za utvrđivanje okolnosti
u kojima je došlo do nestanka, odnosno otkrivanja tajnog podatka, osigurava
očuvanje tragova te poduzima mjere potrebne za otklanjanje mogućih štetnih
posljedica i o tome izvješćuje Ministarstvo unutarnjih poslova i Upravno vijeće
Centra.

V. DUŽNOST ČUVANJA TAJNE

Članak 22.

Sukladno zakonu o zaštiti tajnosti podataka, svi
koji dolaze u doticaj s povjerljivim materijalima dužni su čuvati službenu tajnu,
bez obzira na način saznanja tajnih podataka ili pribavljanja, odnosno
stjecanja mogućnosti uvida u tajne podatke, a nedvojbeno je da se radi o tajnim
podacima.

Mjere zaštite kao i postupak za zaštitu tajnih
podataka obvezni su za svakog tko takav podatak koristi ili mu postane
dostupan.

Obveza čuvanja tajnih podataka traje dok
ravnatelj ovlašten za određivanje tajnosti određenog podatka ne odredi da je
prestala potreba za čuvanjem njegove tajnosti, a za službenu tajnu obveza može
prestati protekom roka od prestanka obavljanja dužnosti, službe ili zaposlenja
osobe kojoj su tajni podaci bili poznati, i to za podatke koji su utvrđeni
službenom tajnom – pet godina od dana prestanka dužnosti, službe ili zaposlenja
u tijelu čiji je podatak zaštićen određenim stupnjem tajnosti.

VI. DJELATNICI

Članak 23.

Za obavljanje poslova načelnika Odjela i višeg
stručnog savjet­nika potreban je završen diplomski
studij iz društvenog, humanističkog, prirodnog ili drugog odgovarajućeg
područja, najmanje deset (10) godina radnog staža u sustavu obrazovanja ili
znanosti, poznavanje jednoga stranoga jezika, napredno korištenje računala te
organizacijske sposobnosti.

Za obavljanje poslova stručnog savjetnika
potreban je završen diplomski studij iz društvenog, humanističkog, prirodnog
ili drugog odgovarajućeg područja, najmanje pet (5) godina radnog staža u
sustavu obrazovanja ili znanosti, poznavanje jednoga stranoga jezika te
napredno korištenje računala.

Za obavljanje poslova stručnog suradnika
potreban je završen diplomski studij iz društvenog, humanističkog, prirodnog
ili drugog odgovarajućeg područja, najmanje šesnaest (16) mjeseci radnog staža
u sustavu obrazovanja ili znanosti, poznavanje jednoga stranoga jezika te
napredno korištenje računala.

Članak 24.

Za obavljanje poslova tajnika ustanove potreban
je završen diplomski studij iz pravne ili ekonomske struke, najmanje pet (5)
godina radnog staža, poznavanje dvaju stranih jezika, napredno korištenje
računala te organizacijske sposobnosti.

Članak 25.

Za obavljanje poslova administrativnog tajnika,
stručnog referenta, upravnog referenta, informatičkog referenta, administrativ­nog referenta te
računovodstvenog referenta potrebna je srednja stručna sprema ekonomske ili
druge odgovarajuće struke, najmanje dvanaest (12) mjeseci radnog staža,
napredno korištenje računala te organizacijske sposobnosti.

Za obavljanje poslova vozača potrebna je srednja
stručna sprema prometne ili tehničke struke ili druge odgovarajuće struke,
položen vozački ispit B kategorije te najmanje dvije (2) godine radnog staža na
poslovima vozača.

Za obavljanje poslova čuvara potrebna je srednja
stručna sprema, licencija za zaštitara te najmanje dvije (2) godine radnoga
iskustva na zaštitarskim poslovima.

Za obavljanje poslova spremačice potrebna je
srednja ili niža stručna sprema.

VII. UPRAVLJANJE CENTROM

Članak 26.

Centrom upravlja Upravno vijeće.

Upravno vijeće ima predsjednika i šest članova.

Članak 27.

Predsjednik i članovi Upravnog vijeća Centra
imenuju se iz reda istaknutih stručnjaka i znanstvenika iz područja odgoja i
obrazovanja.

Predsjednika i članove Upravnog vijeća imenuje i
razrješava Vlada Republike Hrvatske.

Predsjednik i članovi Upravnog vijeća imenuju se
na vrijeme od četiri godine i mogu biti ponovno imenovani.

Članak 28.

Član Upravnog vijeća može sam zatražiti
razrješenje.

Članove Upravnog vijeća osnivač može opozvati i
imenovati nove članove.

Članak 29.

Ako se iz bilo kojeg razloga smanji broj članova
Upravnog vijeća, Vlada Republike Hrvatske na prijedlog ministra znanosti, obrazovanja
i športa imenuje novog člana.

Mandat novoimenovanog člana Upravnog vijeća
traje do isteka mandata na koji je bio imenovan raniji član.

Na dopunsko imenovanje članova Upravnog vijeća,
primjenjuju se odredbe članka 28., stavak 1. ovoga Statuta.

Upravno vijeće dužno je izvijestiti osnivača o
potrebi imenovanja novoga člana u roku od 8 dana od dana saznanja.

Članak 30.

Upravno vijeće Centra:

– donosi statut Centra uz suglasnost Hrvatskoga
sabora

– donosi opće akte Centra

– donosi program rada Centra kojim se detaljno
uređuju aktiv­nosti i poslovi Centra za kalendarsku
godinu

– utvrđuje plan razvoja Centra

– nadzire izvršenje programa rada Centra

– donosi financijski plan Centra

– usvaja godišnje izvješće o radu i poslovanju
Centra

– odlučuje o stjecanju, opterećivanju i
otuđivanju nekretnina i pokretne imovine Centra u skladu s ovim Statutom

– odlučuje o raspoređivanju dobiti Centra

– utvrđuje vrstu usluga koje Centar pruža uz
naknadu te utvrduje visinu naknade za pružene usluge

– imenuje i razrješava ravnatelja Centra

– kao tijelo drugog stupnja odlučuje o pravima
djelatnika iz radnog odnosa i u svezi s radom

– odlučuje o drugim pitanjima rada i poslovanja
Centra u skladu sa zakonom, statutom i drugim općima aktima Centra.

Članak 31.

O pitanjima iz svoje nadležnosti članovi
Upravnog vijeća odlučuju na sjednicama.

Sjednice Upravnog vijeća saziva i njima
predsjedava predsjednik Upravnog vijeća.

Upravno vijeće odlučuje javnim glasovanjem, i to
većinom glasova ukupnog broja članova.

Na sjednicama Upravnog vijeća vodi se zapisnik.

Način rada Upravnog vijeća pobliže se ureduje
Poslovnikom o radu Upravnog vijeća.

Članak 32.

Upravno vijeće može osnivati stalna ili
povremena stručna tijela za obavljanje poslova određenih zakonom, za
proučavanje pojedinih pitanja ili pripremanje pojedinih akata.

Tijela iz stavka 1. ovoga članka osnivaju se
odlukom upravnog vijeća kojom se utvrđuje sastav tijela, zadaće, način rada i dr.

Članak 33.

Voditelj Centra je ravnatelj.

Ravnatelj zastupa i predstavlja Centar.

Ravnatelj je odgovoran za zakonitost rada
Centra.

Članak 34.

Ravnatelj Centra:

– organizira i vodi rad i poslovanje Centra,

– predstavlja i zastupa Centar u svim postupcima
pred sudovima, upravnim i drugim državnim tijelima, pravnim osobama s javnim
ovlastima te drugim osobama,

– poduzima sve pravne radnje u ime i za račun
Centra,

– predlaže Upravnom vijeću program rada, plan
razvoja i finan­cijski plan
Centra,

– podnosi Upravnom vijeću godišnje izvješće i
izvješće o financijskom poslovanju,

– predlaže Upravnom vijeću donošenje, odnosno
izmjene i dopune općih akata odnosno statuta,

– sudjeluje u radu Upravnog vijeća bez prava
odlučivanja,

– kao tijelo prvog stupnja, sklapa ugovore o
radu i odlučuje o pravima djelatnika iz radnog odnosa i u svezi s radom,

– bira vanjske suradnike iz reda znanstvenika i
stručnjaka za obavljanje pojedinih poslova u svezi s djelatnošću i poslovanjem
Centra,

– obavlja druge poslove u skladu sa zakonom i
ovim Statutom.

Članak 35.

Ravnatelj može, u granicama svojih ovlasti,
pisanom punomoći ovlastiti drugu osobu u Centru ili izvan Centra za zastupanje
Centra u pravnom prometu.

Članak 36.

Ravnatelj ne može bez posebne ovlasti Upravnog
vijeća nastupati kao druga ugovorna strana i s ustanovom sklapati ugovore u
svoje ime i za svoj račun, u svoje ime i za račun drugih osoba, ili u ime i za
račun drugih osoba.

Članak 37.

Za ravnatelja Centra može biti imenovana osoba
koja ima visoku stručnu spremu, najmanje deset godina radnog iskustva u obrazovanju
i aktivno poznavanje jednog stranog jezika u jeziku i pismu.

Uz uvjete propisane zakonom, ravnatelj mora
ispunjavati i posebne uvjete: organizacijske sposobnosti, sposobnosti timskog
rada, sposobnosti strateškog planiranja te uvid u europske obrazovne sustave.

Ravnatelja imenuje i razrješava Upravno vijeće
Centra na način i u postupku utvrdenom Zakonom o
ustanovama.

Ravnatelj Centra se imenuje na vrijeme od četiri
godine i može biti ponovno imenovan.

Članak 38.

Ravnatelj Centra imenuje se na temelju javnog
natječaja. Odluku o raspisivanju javnog natječaja donosi Upravno vijeće.
Natječaj se objavljuje u »Narodnim novinama«. Sadržaj natječaja mora biti
sukladan zakonu i ovome Statutu.

Članak 39.

Ako se na raspisani natječaj nitko ne prijavi
ili nitko od prijav­ljenih
kandidata ne bude izabran, natječaj će se ponoviti.

Do imenovanja ravnatelja temeljem ponovnog
natječaja, Uprav­no vijeće imenovat će vršitelja dužnosti ravnatelja, ali
najduže do godinu dana.

Članak 40.

Ravnatelj može osnivati stručna tijela za izradu
nacrta pojedinih akata ili za izradu prijedloga rješenja iz svojega djelokruga.

Članak 41.

U slučajevima i po postupku propisanom zakonom,
ravnatelj može biti razriješen i prije isteka mandata na koji je imenovan.

Ravnatelj može sam zatražiti da ga se razriješi
prije isteka mandata.

U slučaju razrješenja ravnatelja prije isteka
mandata, Upravno vijeće imenovat će vršitelja dužnosti ravnatelja, i u roku od
30 dana raspisati natječaj za imenovanje ravnatelja.

Članak 42.

Stručni savjet je kolegijalno stručno tijelo
Centra.

Stručni savjet:

– raspravlja o stručnim pitanjima rada Centra
sukladno Zakonu, Statutu i drugim općim aktima Centra,

– daje Upravnom vijeću i ravnatelju mišljenja i
prijedloge glede organizacije rada i uvjeta za razvitak djelatnosti Centra.

Članak 43.

Stručni savjet ima predsjednika i četiri člana:
jednog člana iz reda stručnih djelatnika Centra i tri člana iz reda vanjskih
suradnika.

Članovi Stručnog savjeta moraju imati doktorat
znanosti. Predsjednik Stručnog savjeta je ravnatelj Centra.

Članove Stručnog savjeta imenuje Upravno vijeće
Centra.

Članak 44.

Članove Stručnog savjeta imenuje i razrješava
Upravno vijeće na prijedlog ministra znanosti, obrazovanja i športa, a na
temelju javnog poziva.

Članovi Stručnog savjeta imenuju se na vrijeme
od četiri godine i mogu biti ponovno imenovani.

VIII. JAVNOST RADA

Članak 45.

Rad Centra je javan.

Centar obavještava javnost o obavljanju
djelatnosti ili dijela djelatnosti:

– putem sredstava javnog priopćavanja,

– održavanjem i svakodnevnim ažuriranjem web
stranica,

– održavanjem stručnih skupova i savjetovanja,

– izdavanjem publikacija,

– na drugi primjeren način.

Članak 46.

Centar je dužan s obzirom na karakter svoje
djelatnosti, pravodobno i na pogodan način obavještavati građane, pravne osobe
i druge korisnike o uvjetima i načinu izvršavanja ispita i ostalih djelatnosti
za koje je osnovan.

Centar je dužan u primjerenom roku dati svakom građaninu,
pravnoj osobi i drugom korisniku, na njihov zahtjev, obavještenje o uvjetima i
načinu pružanja svojih usluga i obavljanju poslova za koje je osnovan, te dati
potrebne podatke i upute.

Podatke i obavijesti o radu i poslovanju Centra
daje ravnatelj ili osoba koju on za to ovlasti.

Članak 47.

Upravno vijeće i ravnatelj dužni su u okviru
svojih ovlasti davati mjerodavnim tijelima, na njihov zahtjev, određene
podatke.

Članak 48.

Za javnost rada Centra odgovorni su Upravno
vijeće i ravnatelj.

IX. OPĆI I POJEDINAČNI
AKTI CENTRA

Članak 49.

Opći akti Centra jesu:

– statut

– pravilnici

– poslovnici

– odluke.

Članak 50.

Opće akte, ovlaštena tijela donose u svezi sa:

– izvršenjem zakonskih, podzakonskih
i drugih propisa

– izvršenjem odredbi ovoga Statuta

– uređivanjem odnosa u Centru.

Članak 51.

Inicijativu za donošenje općih akata ili njihovu
izmjenu i dopunu može dati svaki djelatnik Centra.

Članak 52.

Opći akti objavljuju se na oglasnoj ploči u
sjedištu Centra.

Članak 53.

Opći akti u pravilu stupaju na snagu osmog dana
od dana objave na oglasnoj ploči Centra.

Opći akti primjenjuju se s danom njihova
stupanja na snagu ako aktom nije određen neki drugi dan početka primjene.

Statut i opći akti ne mogu imati povratno
djelovanje.

Članak 54.

Opći akti Centra, osim Statuta, jesu:

– Pravilnik o radu

– Pravilnik o unutarnjem ustrojstvu Centra

– Pravilnik o zaštiti tajnosti podataka i
ispitnog postupka

– Pravilnik o zaštiti na radu

– Pravilnik o zaštiti od požara

– Pravilnik o unutarnjem nazoru

– drugi opći akti.

Članak 55.

Autentično tumačenje općih akata daje tijelo
koje je akt donijelo.

Članak 56.

Centar osigurava uvid u opće akte svakom
djelatniku, na njegov zahtjev.

Centar osigurava korisnicima usluga, na njihov
zahtjev, uvid u opće akte kojima se uređuju pitanja u svezi s pružanjem usluga.

Članak 57.

Pojedinačne akte kojima se uređuju pojedina
pitanja i prava djelatnika donosi Upravno vijeće ili ravnatelj.

Članak 58.

Na sjednicama kolegijalnih tijela vodi se
zapisnik.

Zapisnik ima obilježje isprave kojom se potvrđuje
rad i način rada pojedinog tijela iz stavka 1. ovoga članka.

Zapisnik mora sadržavati osnovne podatke o radu
tijela na sjednici. U zapisnik se unose podaci o nazočnim i odsutnim članovima
tijela i drugim osobama, dnevni red, odluke i zaključci, način odlučivanja,
mjesto i vrijeme održavanja sjednice.

Zapisnik potpisuju predsjedavajući sjednice i
zapisničar.

X. IMOVINA CENTRA

Članak 59.

Imovinu Centra čine sredstva za rad pribavljena
od osnivača, sredstva stečena pružanjem usluga, koristi od prava intelektualnog
vlasništva nastalih obavljanjem djelatnosti Centra ili sredstva pribav­ljena iz drugih izvora, u
skladu sa zakonom.

Ravnatelj ima pravo poduzimati sve pravne radnje
u ime i za račun Centra u vrijednosti do 200.000,00 kn.

Ravnatelj ima pravo poduzimati sve pravne radnje
u ime i za račun Centra uz suglasnost Upravnog vijeća u vrijednosti
do500.000,00 kn.

Ravnatelj ne može bez suglasnosti Vlade
Republike Hrvatske steći, opteretiti ili otuđiti nekretninu i drugu imovinu
čija je vrijednost veća od 500.000,00 kn.

Članak 60.

Centar odgovara za obveze cijelom svojom
imovinom.

Za obveze Centra solidarno i neograničeno
odgovara osnivač.

Članak 61.

Ako u obavljanju svoje djelatnosti Centar
ostvari dobit, ta se dobit upotrebljava isključivo za obavljanje i razvoj
djelatnosti Centra.

XI. PRIJELAZNE ZAVRŠNE
ODREDBE.

Članak 62.

Ovaj statut stupa na snagu nakon dobivanja
suglasnosti Hrvatskoga sabora, danom objave na oglasnoj ploči Centra.

Zagreb, 1. prosinca 2005.

Predsjednica

Upravnog vijeća

**doc****. dr. Dijana Vican**, v. r.

Statut, NN 1/2006-7